### Beslutning

Godkendt.

### Sagsfremstilling

## Resume og sagens baggrund

Siemens Gamesa anmoder kommunen om at tilvejebringe det planlægningsmæssige grundlag for at etablere et Power-to-X-anlæg (brintanlæg), som skal fremstille grønt brint ved at udnytte overskudsenergi fra vindermøllerne ved [adresse]. Sagen lægger op til udvalgets beslutning om at udarbejde forslag til kommuneplantillæg og lokalplan, der skaber grundlag for at etablere anlægget.

## Indstillinger

Chefen for Plan, Byg og Miljø indstiller, at der udarbejdes forslag til kommuneplantillæg og lokalplan, der giver grundlag for at etablere brintanlæg i tilknytning til vindmøllerne ved [adresse], [adresse] 58.

## Behandling

Teknik- og Miljøudvalget.

## Sagsfremstilling

Projektområdet er vist på bilag 1. Anmodning om at igangsætte planproces sammen med projektbeskrivelse, situationsplan mv. er vedlagt som bilag 2.

*Om projektet*Et Power-to-X-anlæg fremstiller brint fra ud fra energi generet af vedvarende energikilder, bl.a. fra overskudsstrøm fra vindmøller og solpaneler. Anlægget skal tjene som lærings- og forsøgsanlæg til kommende skalering til storskalafremstilling. Placeringen er optimal på grund af den umiddelbare nærhed og tilknytning til de seks vindmøller ved [adresse]. Alex Jespersen vil anlægget således også ligge i et område med tilsvarende anvendelse.

Projektområdet omfatter ca. 11.000 m2 af matr. nr. 7a, [adresse], [adresse], som hidtil har været anvendt til landbrugsejendom. Bebyggelsen er fraflyttet og ejer har i anden sammenhæng indhentet en nedrivningstilladelse, hvorved seks ud af syv bygninger nedrives til fordel for projektet (jf. bilag 1, figur 4).

Af ansøgningen fremgår, at anlægget har en forventet anvendelsesperiode på 13-15 år. Der er tale om et anlæg, som er flytbart og kan rykkes til anden lokalitet, hvis det er nødvendigt eller henimod afslutningen af anlæggets anvendelsesperiode.

*Planforhold*Området ligger i landzone og administrationen har vurderet, at projektet ikke kan rummes i en landzonetilladelse. Projektet forudsætter derfor, at der udarbejdes et tillæg til kommuneplanen samt en lokalplan.

Projektområdet er placeret umiddelbart i forlængelse i eksisterende kommuneplanlagt rammeområde for teknisk anlæg, H3.T03, og Lokalplan nr. 539 for vindmøller. Et forslag til kommuneplantillæg vil være med henblik på at udvide rammeområdet til også at omfatte projektområdet, samt at supplere rammebestemmelserne som grundlag for lokalplanlægning. En lokalplan skal fastlægge de nærmere bestemmelser for placering, udformning, og adgangsforhold mv.

Som en del af planlægningen skal der gennemføres en screening for miljøvurdering af planerne.

*Vejforhold*Ejendommen er omfattet af en vejbyggelinje, som en mindre del af projektet ligger inden for. Det forudsætter en dispensation at bygge inden for vejbyggelinjen, hvilket administrationen er sindet at meddele.

Kommuneplanen indeholder en arealreservation til et vejanlæg på strækningen Landevej 602, angivet fra [adresse] (Slagelse Kommune), vest om [adresse] og op til [adresse], der er udlagt som anlægsområde ifm. tidligere planlægning, men som endnu ikke er realiseret (jf. bilag 1). Denne arealreservation kan have betydning for anlæggets placering. Projektudvikler opererer med et alternativ, hvor anlægget placeres på samme ejendom, men uden for arealreservationen.

*Administrationen anbefaler*Administrationen anbefaler, at planprocessen igangsættes på baggrund af det modtagne materiale i anmodningen jf. bilag 2. Et fokuspunkt i planlægningen bør være anlæggets indpasning i landskabet og de nære omgivelser.

Administrationen vurderer, at et kommuneplantillæg kan udarbejdes uden at indkalde ideer og forslag til planlægningen, da der er tale om en uvæsentlig ændring i planens hovedstruktur samt mindre ændringer i rammebestemmelsen (jf. planlovens § 23 c).

Administrationen anbefaler, at den konkrete placering af anlægget fastlægges i forbindelse med den nærmere planlægning. Ansøger kan dermed vurdere risikoen ved placering i forhold til den gældende arealreservation til vejanlæg.

## Økonomiske konsekvenser

Ingen.